
VALLÁSSZABADSÁG AZ EMBERI JOGOK EURÓPAI 
BÍRÓSÁGÁNAK JOGGYAKORLATÁBAN" 


BEVEZETÉS 


Széles körben elterjedt vélekedés az alkotmányjog tudományának művelői köré- 
ben, hogy a lelkiismereti és vallásszabadság minden szabadságjogok anyajoga és 
forrása. Az emberi jogok nemzetközi dokumentumokban való megfogalmazásá- 
nak a közelmúltban végbement általánossá válásával azonban ez a megállapítás új 
tartalommal látszik megtelni. 

Jelen van ugyanis — és a 20. század kiterjedt állami szerepvállalásával még erő- 
södött is — az államérdek, az államcélok korlátozó hatása, amely esetenként határt 
szabhat az emberi jogok érvényesíthetőségének. Hatást gyakorolnak továbbá a 
vallásszabadság körébe tartozó ügyek megítélésére azok a társadalmi változások, 
amelyek egyre sokszínűbbé teszik az európai államok felekezeti megoszlását, gyen- 
gítve vagy éppen felerősítve egyes történelmi gyöketű ellentéteket. 

Európában az emberi jogok védelmét napjainkban nemzetek feletti szinten leg- 
hatékonyabban az Emberi Jogok Európai Bírósága (a továbbiakban: a Bíróság) 
képes ellátni. 

A Bíróság 1976-ban tárgyalt először olyan ügyet, amelyben a lelkiismereti és 
vallásszabadság védelmét biztosító 9. Cikk sérelmét állították a kérelmezők!. Egé- 
szen 1993-ig kellett azonban várni arra, hogy a testület a vallásszabadság Egyez- 
ménnyel ellentétes korlátozása miatt marasztalja el valamelyik tagállamát?. 

Az érintett állam Görögország volt, amely az egyházakkal kapcsolatos sajátos 
állami berendezkedése (az ortodox egyház domináns felekezetként való elismerése, 
a prozelitizmus tilalma, az istentiszteleti helyek megnyitásával kapcsolatos korláto- 
zások) miatt ezt követően több alkalommal is képtelen volt arra, hogy jogszabálya- 
inak és igazgatási gyakotlatának az európai elvárásokkal való összhangját igazolja?. 

Mivel az ügyek hátterében ugyanaz a jogi környezet húzódott meg, a Bíróság — 
noha kétségtelenül fontos megállapításokat tett a vallásgyakorlás korlátozásának 
megengedhetőségével kapcsolatban — nem volt képes kimunkálni a 9. Cikk által 
biztosított emberi jog védelmi mechanizmusának elvi alapjait. 

Ebből a szempontból kotszakhatátt jelentett az 1999-es év, amikor a testület ál- 
tal tárgyalt, vallásszabadsággal kapcsolatos ügyek száma megtöbbszöröződött, s ez 
lehetőséget biztosított olyan kérdések vizsgálatára, amelyek meghatározó jelentő- 
ségűek a 9. Cikken alapuló gyakorlat kialakításában. 





" A szerző az ELTE ÁJK V. évfolyamos hallgatója. A dolgozat konzulense: dr. Papp Imre 
egyetemi adjunktus. A dolgozattal a szetző a 2005. évi OTDK Allam- és jogtudományi szek- 
ciójának Esetjogi elemzések tagozatán I. díjat nyett. 


Jelen dolgozat arra vállalkozik, hogy elemezze a Bíróság legjelentősebb vallás- 
szabadsággal kapcsolatos határozatait, s a hangsúlyok kiemelésével feltárja a dönté- 
sekből kirajzolódó tendenciákatt. Mindennek a vizsgálata pedig arra keresi a vá- 
laszt, hogy milyen lesz a vallási közösségek jogi kezelése a 21. század Európájában: 
érvényesül-e a sokféleség toleranciát erősítő hatása, vagy ellenkezőleg, más jogokra 
vagy méltányolható célokra tekintettel nagyobb tér nyílik a vallásszabadság állami 
korlátozására. 


A , TOLERANCIA ÉS PLURALIZMUS? MEGKÖZELÍTÉS 


A VALLÁSI VEZETŐK MEGVÁLASZTÁSA 


A Serif6 és az Agga-esets kiindulópontjául szolgáló ügyekben (amelyek még 
ugyancsak Görögországot érintették) az államnak az egyház belső ügyeibe való 
beavatkozása képezte a fő kérdést. 

1985-ben meghalt Thrákia két muszlim vallási vezetőjének egyike, Rodopi muf- 
tija, akinek a helyére a görög állam ideiglenesen mást nevezett ki. Az utóbbi sze- 
mély lemondása után ismét átmeneti jelleggel került sor vezető kijelölésére, őt 
azonban a görög köztársasági elnök 1990 áprilisában véglegesen erősítette meg 
tisztségében. 1990 decemberében Thrákia muzulmán parlamenti képviselői azzal a 
kéréssel fordultak az állami szervekhez, hogy a hatályos törvények alapján írják ki a 
választásokat a két vallási vezető posztjának betöltésére. Mivel a képviselők nem 
kaptak választ, maguk szervezték meg a szavazást, amelyet a mecsetekben tartottak 
meg. Ezt néhány nappal megelőzően a görög köztársasági elnök törvényerejű ren- 
deletet fogadott el, amelyben megváltoztatta a tisztség betöltésére jelölt személyek 
kiválasztásának módját. E rendeletet 1991 februárjában a parlament — kiadására 
visszamenő hatállyal — megerősítette. 

Ezt követően a megválasztott vezető, Ibraim Serif ellen büntetőeljárást indítot- 
tak amiatt, hogy egy elismert vallás lelkészének jogkörét bitorolta, valamint nyilvá- 
nosan a muftik ruháját viselte, anélkül, hogy erre joga lett volna. Az elsőfokú bíró- 
ság azt állapította meg, hogy Serif muftiként tevékenykedett házasságkötések al- 
kalmával, prédikált, valamint üzeneteket bocsátott ki vallási ünnepek alkalmával, 
mindemellett pedig többször is a muftik hivatalos öltözetét viselte. Az emiatt ki- 
szabott büntetést a másodfokú bíróság és a Semmítőszék is helybenhagyta, tekintet 
nélkül Serif azon érvelésére, hogy ő az Egyezmény 10. Cikkében védelmezett vé- 
leménynyilvánítási szabadságot gyakorolta akkor, amikor azokat az állításokat tette, 
amelyek miatt elítélték.. 

A görög kormány azon álláspontját, hogy a történtek nem jelentik a vallássza- 
badság korlátozását, a Bíróság a Kokkinakis-esetben"7 foglalt érvelésére hivatkozva 
utasította vissza, azon az alapon, hogy a vallásszabadság — noha elsősorban az 
egyéni meggyőződésen alapul — kiterjed a vallásnak istentisztelet és oktatás végzése 
útján történő kifejezésre juttatására is másokkal közösségben, illetőleg nyilvánosság 

előtt. A kérelmező pedig éppen ezt tette azáltal, hogy vallási kérdésekről üzenete- 
ket bocsátott ki. 

A kormány étvelése ezután azt hangsúlyozta, hogy a korlátozás — az Egyez- 
mény rendelkezéseinek megfelelően — törvény által előírt volt, és a bíróságok gya- 
kortlata alapján a kérelmező is előre láthatta magatartásának lehetséges következ- 
ményeit, beleértve a bűncselekmény miatti elítélést is. A Bíróság a felvetéseket nem 
vizsgálta érdemben, mivel más alapon megállapította az Egyezmény megsértését. 
Ezzel a testület elkerülte azt a csapdát, hogy véleményt kelljen mondania egy olyan 
törvényről, amely a vallási szolgálatot ellátó személyek — ezáltal közvetve a vallás- 
szabadság — védelmére irányult, a gyakorlatban azonban az egyház belső ügyeibe 
való beavatkozás eszközévé vált. 

Az eset megítélésében így az a feltétel jutott kiemelkedő szerephez, hogy a kor- 
látozásnak egy demokratikus társadalomban szükségesnek kell minősülnie. A gö- 
rög kormány szerint ennek meglétét igazolta, hogy más országokban is az állam 
jelöli ki a muftikat, s ez Görögországban annál is inkább indokolt, mert e vallási 
vezetők fontos bírói funkciókat látnak el. 

A kérelmező ezzel szemben arra hivatkozott, hogy a görögországi zsidók és ke- 
resztények egyaránt maguk választhatják meg a vallási vezetőiket, s a muzulmá- 
noknak az ettől a lehetőségtől való megfosztása hátrányos megkülönböztetést 
jelent. 

A Bíróság a felvetett érveket értékelve arra a következtetésre jutott, hogy egy 
olyan államban, ahol az egyházi házasságkötésnek civiljogi joghatásai vannak, va- 
lamint a muftik ítélkezhetnek egyes családjogi és öröklési vitákban, a közérdek 
alapján az állam különleges intézkedéseket tehet annak érdekében, hogy megóvja a 
csalástól azokat, akiknek a jogviszonyait a vallási vezetők cselekedetei érinthetik. 
Leszögezte azonban a Bíróság, hogy ezek a megállapítások az elbírált eset tényállá- 
sa mellett nem voltak jelentősek, mert a kérelmezőt elítélő bíróságok egyetlen 
olyan esetet sem láttak bizonyítottnak, amikor Serif jogi hatású intézkedést tett 
volna. 

Azt sem kérdőjelezték meg Görögország hatóságai, hogy a kérelmező a thrákiai 
muzulmánok legalább egy részének támogatását tudhatta maga mögött. A Bíróság 
álláspontja szerint pedig összeegyeztethetetlen egy demokratikus társadalom vallási 
plutalizmusával az, hogy elítéljenek valakit pusztán azért, mert egy olyan csoport 
vallási vezetőjeként lép fel, amely őt önként követi. A testület tekintetbe vette 
ugyan, hogy Rodopinak volt egy másik, az állam által kinevezett muftija is, úgy 
vélekedett azonban, hogy demokratikus társadalomban az államnak nem szükséges 
lépéseket tennie annak érdekében, hogy vallási közösségek egységes irányítás alatt 
maradjanak. 

A fenti — a Bíróság gyakotlatának továbbfejlesztése szempontjából kiemelkedő 
jelentőségű — megállapítások egyszerre két irányból közelítik meg a vallásszabadság 
kérdéskörét. Egyfelől meghatározzák, hogy milyen — elsősorban valamitől való 
tartózkodásra irányuló — követelmények fakadnak az állami semlegesség elvéből, 


másrészt egyértelművé teszik, hogy az Egyezmény rendelkezései megkívánják a 
vallási közösségek autonómiáját meghatározott területeken. 

A határozat további részében a Bíróság elismerte ugyan, hogy feszültségeket 
okozhat, ha egy vallási közösség megosztottá válik, úgy vélte azonban, hogy ez a 
plutalizmus egyik elkerülhetetlen következménye. A hatóságok feladata pedig ilyen 
esetekben nem az, hogy megszüntessék a feszültség okát a pluralizmus eltörlésével, 
hanem az, hogy biztosítsák a versengő csoportok egymással szembeni toleranciá- 
ját. A Bíróság ezzel az érveléssel két — eddig a határozatokban csak kis szerepet 
játszó — fogalmat emelt be a vallásszabadságról való gondolkodás középpontjába: a 
toleranciát és a pluralizmust. 

A belső ellentétekbe való állami beavatkozás tilalmánál a fentieken túlmenően 
szerepet kaphatott volna a testület érvelésében az egyház azon , belső ügyeinek" 
meghatározása, amelyek nem képezhetik állami felülvizsgálat tárgyát. Erre nézve a 
Bíróság ugyan sem itt, sem azóta nem állított fel kritériumrendszert, de a megkü- 
lönböztetés nem példa nélkül álló az európai jogrendszerekben. Az osztrák alkot- 
mánybíróság például úgy definiálta a , belső ügyek" fogalmát8, mint azon kérdése- 
ket, amelyek az egyház belső lényegét érintik, s amelyekben a függetlenség hiánya a 
vallási igazságok kimondását vagy vallási parancsok gyakotlati érvényesülését kor- 
látozná. 

A Bíróság a fentiekben tárgyalt érvekre tekintettel végül megállapította, hogy 
Serif elítélése nem volt igazolható , kényszerítő társadalmi szükséggel", azaz a kor- 
látozás nem minősült szükségesnek egy demokratikus társadalomban, tehát sértet- 
te az Egyezményt. 


A VALLÁSI KÖZÖSSÉGEKEN BELÜLI FESZÜLTSÉGEK 


A Hasan és Chaush-eset? szálai az 1989-es kelet-európai változásokig vezetnek 
vissza. Ekkor döntött úgy a bolgár muzulmánok egy része, hogy leváltja a korábbi 
főmuftit, aki állításuk szerint együttműködött a kommunista hatalommal. A közös- 
ség nem volt egységes a kérdésben, a régi vezetőnek, Gendzhevnek is számos kö- 
vetője akadt. 1992-ben a kormány irányítása alatt működő hatóság, amely a vallási 
ügyekkel foglalkozott, érvénytelenítette a főmufti 1988-as kinevezését. Ez év szep- 
temberében a muzulmánok nemzeti konferenciája Fikri Sali Hasant választotta 
főmuftivá. 

1994-ben Gendzhev követői is országos gyűlést szerveztek, azon vezetőséget 
választottak, és alapszabályt fogadtak el, majd elismerésért folyamodtak a vallás- 
ügyi hatósághoz. Ez a testület — a parlamenti választásokat követően — 1995-ben 
felszólította Hasant, hogy tegye meg a lépéseket egy, a két rivális csoport együttes 
részvételével zajló konferencia összehívására. 

Nem sokkal később a bolgár miniszterelnök-helyettes rendeletet bocsátott ki, 
amelyben megerősítette a bolgár muzulmán közösség statútumait a Gendzhev 
követői által elfogadott formában. A rendelet kiadását követő napon a vallásügyi 
hatóság bejegyezte az 1994-es gyűlésen megválasztott vezetőséget, akik ezután 

erőszakkal elfoglalták a főmufti szófiai irodáját. A bolgár hatóságok igazgatási in- 
tézkedéseikkel segítették a közösségen belüli hatalomátvételt, a történtek miatt — 
Hasan feljelentése ellenére — nyomozás sem indult. 

A kérelmező 1995 áprilisában megtámadta a miniszterelnök-helyettes rendeletét 
a Legfelsőbb Bíróság előtt, arra hivatkozva, hogy az valójában egy új vallási közös- 
ség elismerését jelentette, a hatóságok viszont abból indultak ki, hogy az iszlám 
vallásnak csak egyetlen alapszabálya és egyetlen vezetősége lehet Bulgáriában. Az 
államnak azonban nem volt joga ezt az álláspontot rákényszeríteni a muzulmánok- 
ra, mivel sem más államokban, sem Bulgáriában nem szokatlan, hogy egyazon 
vallást követők több vallási szerveződést hozzanak létre. A Legfelsőbb Bíróság 
elutasította az indítványt, a vallási felekezetekről szóló törvény ugyanis teljes diszk- 
recionális jogkört biztosított a kormánynak abban a tekintetben, hogy megerősíti-e 
valamely közösség statútumait. 

1995 júniusában Hasan támogatói országos gyűlést tartottak, amelyen módosí- 
tották a közösség alapszabályát. Ennek megerősítésére a kormány nem volt hajlan- 
dó, még azután sem, hogy a Legfelsőbb Bíróság két egymást követő ítéletében is 
kötelezte erre. Politikai változásokat követően, 1997-ben a két szembenálló cso- 
port — állami segítség igénybevételével — közös konferenciát tartott, amelyen új 
vezetőséget választottak. 

A fenti — meglehetősen összetett — tényállás lényegi kérdését kiemelve a kérel- 
mező a Bíróság előtt azzal érvelt, hogy a vallás együttesen való kifejezésre juttatá- 
sának joga azt is jelenti, hogy a közösségnek saját szabályai szerint kell megszer- 
veznie magát. A szervezet belső élete ugyanis a közösség minden tagja számára 
alapvető fontosságú a vezetők lelki irányító szerepe és az egyház javainak fenntar- 
tása miatt. 

A Bíróság jelentős részben elfogadta a kérelmező érvelését, továbbá kapcsola- 
tot teremtett az Egyezmény 11. és 9. Cikke között oly módon, hogy kijelentette: ha 
a vallási közösségek szervezeti életét nem védené a 9. Cikk, az egyének vallássza- 
badságának minden más aspektusa is sérülékennyé válna. A vallási közösségek 
vezetőinek személye — mivel ők végzik a szettartásokat — kétségkívül fontos a kö- 
zösség minden tagja számára. Az egyesülési szabadság és a vallásszabadság párhu- 
zamba állítása újszerű megközelítést jelentett a Bíróság gyakorlatában, korábban 
ugyanis csak a 10. Cikkel való szoros kapcsolatot állapították meg, amely a vallásos 
meggyőződés kinyilvánításának jogából nyilvánvalóan következett. Ehhez képest a 
11. Cikknek az értelmezési körbe vonása — amely a 9. Cikk , együttesen" kitételén 
alapult — kimondottan aktivista jellegűnek értékelhető. 

A Bíróság — jelentős visszafogottságot tanúsítva — nem vállalkozott arra, hogy 
in abstracto megítélje, összhangban áll-e az Egyezménnyel a vallási közösségek és 
azok vezetésének a formális nyilvántartásba vétele. Ez a mulasztás sajnálatosnak 
tekinthető, hiszen a konkrét ügy alkalmat adott volna, hogy a testület általános 
megállapításokat fogalmazzon meg a megkövetelhető feltételekkel, a nyilvántatrtás- 
ba vétel során érvényesítendő adatvédelmi és egyéb szempontokkal kapcsolatban. 


A Bíróság utalt ugyanakkor a Serif-esetben foglaltakra, amelyek szerint az 
Egyezmény megsértését jelentheti, ha az állam azzal a szándékkal támogat egy 
vallási vezetőt, hogy egységes vezetés alá kényszerítsen egy közösséget. A testület 
úgy értékelte a vonatkozó bolgár törvényt, hogy az nem tartalmaz elégséges ren- 
delkezéseket arra a helyzetre nézve, amikor a közösség vagy a vezetők nyilvántar- 
tásba vétele az egyház belső nézeteltérései és legitimációs viták közepette kell, hogy 
megtörténjék. A Bíróság a jogszabálynak az esetben megvalósult alkalmazását egy 
megosztott vallási közösség egyik frakciójának önhatalmú támogatásaként értékel- 
te. Külön kiemelte a testület, hogy a joguralom elvébe ütköző, kiemelkedően sú- 
lyos jogsértést valósított meg a bolgár kormány akkor, amikor két alkalommal is 
figyelmen kívül hagyta a Legfelsőbb Bíróság határozatát. 

Mindezekre tekintettel a Bíróság úgy ítélte meg, hogy a vallásszabadságnak az 
ügyben megvalósított korlátozása nem szolgált semmilyen törvényben meghatáro- 
zott legitim célt, ennélfogva a 9. Cikk sérelmét valósította meg. Figyelemre méltó, 
hogy a Serif-esethez képest a Bíróság már egy korábbi értelmezési szinten elfogad- 
hatatlannak minősítette az állami beavatkozást. Nem a korlátozás arányosságát 
vonta ugyanis kétségbe, hanem az önkényesség miatt már a korlátozás törvényben 
előírt voltát sem látta megállapíthatónak. 


A VALLÁSI KÖZÖSSÉGEK ÁLLAMI ELISMERÉSE 


A Metropolitan Church-esetben!! a kérelmező egy autonóm ortodox egyház volt, 
amelyet a Moldáv Köztársaság területén alapítottak meg 1992 szeptemberében. Az 
egyház a bukaresti patriarchátushoz csatlakozott. Tagjainak száma egymillió volt, s 
a létét — a moszkvai kivételével — valamennyi ortodox pátriárka elismette. 

Az egyház vezetői 1992 és 1995 között háromszor fotdultak nyilvántartásba vé- 
tel iránti kérelemmel a moldáv hatóságokhoz, végül ezekre a kérelmekre elutasító 
választ kaptak. A döntés ellen fellebbeztek, s noha az elsőfokú bíróság még elren- 
delte az egyház állami elismerését, a Legfelsőbb Bíróság hatáskör hiányában eluta- 
sította a kérelmezők beadványát. 1997-ben — újabb fellebbezések után — az eljáró 
bíróság ismét helyt adott az egyház kérelmének, elvetve a kormány azon érvelését, 
amely szerint minden moldáv ortodox hívő vallási igényeit kielégítette az, hogy egy 
másik görögkeleti egyház (amely a moszkvai patriarchátus fennhatóságát fogadta 
el) elismerést nyert 1993-ban. A bíróság kifejtette, hogy a vallási felekezet fogalma 
nem állhat meg a katolicizmus és az ortodoxia megkülönböztetésénél, hanem fel 
kell ölelnie minden vallásos meggyőződést és annak a hívők által megvalósított 
különféle kinyilvánítását. A moldáv bíróság ezen érvelése összhangban áll azzal a — 
széles körben elfogadott — követelménnyel, amely szerint a nemzeti és vallási ki- 
sebbségek vallásgyakorlására az államnak kiemelt figyelmet kell fordítania! 2. 

A Legfelsőbb Bíróság ugyanakkor — részben eljárási okokból — ismét elutasítot- 
ta az elismerés iránti kérelmet, azzal érvelve, hogy a megalapítandó felekezet tagjai 
valamennyien ortodox vallásúak, ezért hitüket szabadon gyakorolhatják a már ko- 
rábban elismert — orosz kötődésű — egyház keretei között. 

A Legfelsőbb Bíróság érvelése láthatóan nagyrészt azon alapult, hogy a bírák a 
két felekezet azonosságát vallották. Ez a megközelítés anakronisztikusnak mond- 
ható, hiszen azt a logikát követi, amely alapján többek között az 1895-ös magyar 
törvény megtagadni rendelte azon közösségek elismert vallásfelekezetként való 
elismerését, amelyek egy már létező elismert vagy bevett vallásfelekezettel azonos- 
nak vagy pusztán nyelvében különbözőnek minősültek! 3. 

1999-ben és 2000-ben az egyház ismét a kormányhoz fordult, azonban újfent 
eredménytelenül. Időközben a kormány a fent hivatkozotton kívül elismert egy 
újabb — szintén orosz kötődésű — ortodox egyházat, továbbá két-két különböző 
zsidó és adventista felekezetet. Ezáltal tarthatatlanná vált a Legfelsőbb Bíróság 
értelmezése, hiszen ezeknek a kérelmeknek egy részét az ismertetett elvi alapon el 
kellett volna utasítani. 

A helyzet kiélezett voltát tanúsítja, hogy a kérelmező egyház később több esetet 
is megemlített a Bíróság előtti eljárásban, amelyekben az egyház tagjait megfélemlí- 
tették, megakadályozták vallásuk gyakorlásában. A moldáv kormány nem tagadta a 
súlyos incidensek (rendőri szervek általi alaptalan fogvatartás, az érintett másik 
egyház tagjai által elkövetett erőszakos cselekmények, templomok bezárása) meg- 
történtét. 

A kérelmezők fő érve a Bíróság előtt az volt, hogy valamely állam csak akkor 
követelhet meg a vallási közösségek működéséhez egy előzetes nyilvántartásba 
vételre irányuló eljárást, ha ez nem képezi akadályát a hívők vallásszabadsága érvé- 
nyesülésének. Meglátásuk szerint egy demokratikus társadalomban a hívők bár- 
mely olyan csoportja, amely különbözőnek tartja magát másoktól, egyházat alapít- 
hat, nem az állam feladata ugyanis annak eldöntése, hogy létezik-e valós eltérés a 
két csoport által vallott meggyőződés között. Látható, hogy a kérelmezők érvelése 
— elvi alapját tekintve — összhangban volt a Bíróságnak a Serif-esetben megfogal- 
mazott semlegesség- és autonómia-felfogásával. 

A Bíróság kiindulópontként elfogadta, hogy az állami elismerés megtagadása a 
vallásszabadság korlátozását jelentette, mivel a vonatkozó moldáv törvény szetint 
csak az elismert vallások gyakorolhatók szabadon az ország területén. 

Megjegyzendő ehelyütt, hogy a vallási közösségek elismerését szigorú feltéte- 
lekhez kötő, restriktív elemeket tartalmazó engedélyezési rendszer mellett is létez- 
het megfelelő jogotvoslati rendszer. Erre példa az 1998-as osztrák törvény, amely 
(a korábbi tapasztalatokból okulva) automatikus elismerést biztosít, ha a miniszter 
hat hónap alatt nem hozza meg döntését! 

A kotlátozás arányossága tekintetében a Bíróság visszautalt a korábbi ügyekben 
kialakított álláspontjára, amely szerint a különböző vallásokkal való kapcsolat ki- 
alakításakor az államnak semlegesnek és részrehajlástól mentesnek kell lennie!5, 
feszültségek esetén pedig elő kell mozdítania, hogy a szembenálló csoportok tole- 
ránsak legyenek egymás iránt! 6. 

Ugyancsak tilos a Serif-esetben kifejtettek szerint az, hogy az állam egységes ve- 
zetés alá kényszetítsen vallási közösségeket. Mivel az egyházak hagyományosan 
valamilyen szervezeti keretek között működnek, az Egyezmény 9. Cikkét a 11. 


cikkel összefüggésben kell szemlélni, azaz a vallásszabadság magában foglalja a 
hívők azon elvárását, hogy szabadon, önkényes állami beavatkozástól mentesen 
hozzanak létre egyesüléseket. Ugyancsak összefüggés áll fenn a 6. és a 9. Cikk kö- 
zött, mivel a vallás kifejezésre juttatásának egyik módja az is, hogy a vallási közös- 
ségeknek lehetőségük legyen jogi védelmet igényelni önmaguk, tagjaik és javaik 
tekintetében. Figyelemre méltó, hogy a Serif-esetben megkezdett, a Hasan és 
Chaush-esetben pedig tovább gazdagított érvelési utat miként teljesítette ki a Bíró- 
ság a fentiek elfogadásával. A vallás kinyilvánításának joga összefügg a 10. Cikk 
szabályaival, az együttes vallásgyakorlás megköveteli a szervezeti elismertséget a 
11. Cikk elvei szerint, s mindezek érvényesülésének feltétele egy — a 6. Cikk ren- 
delkezéseinek megfelelő — hatékony jogorvoslati rendszer. Látható, hogy az egyes 
emberi jogok egymásra vonatkoztatásával a Bíróság egész védelmi hálót volt képes 
kialakítani egy meghatározott szabadságjog tekintetében. 

A Bíróság az érvelését azzal zárta, hogy a hatóságok által a kérelmező egyház 
iránt tanúsított — állítólagos — tolerancia nem helyettesítheti az állami elismerést, 
amely egyedül alkalmas arra, hogy a fentiekben meghatározott alapvető fontosságú 
jogokat biztosítsa az érintettek számára. Mindezek értelmében a testület a kotrláto- 
zást nem találta arányosnak, és megállapította a 9. Cikk sérelmét. 


AZ AKTIVISTA ÉRTELMEZÉS VISSZASZORULÁSA 


A Leyla Sahin-esetben!" a Bíróság az iszlám egyes irányzatai által előírt fejkendő 
viseletének kotlátozására irányuló szabályoknak az Egyezménnyel való összeegyez- 
tethetőségét vizsgálta. A kérelmező hölgy az isztambuli egyetem egyik orvostan- 
hallgatója volt. 1998 februárjában az intézmény rektora kötlevelet bocsátott ki, 
amelyben megtiltotta az előadások és gyakorlatok látogatását azoknak a hallgatók- 
nak, akik a hagyományos fejkendőt hordják. A körlevél alapján eljárva ez év márci- 
usában a felügyelők nem engedték be egy írásbeli vizsgára a kérelmezőt. Az eset 
később megismétlődött, ennek hatására Sahin megtámadta a körlevelet az Isztam- 
buli Közigazgatási Bíróság előtt az Egyezmény rendelkezéseire, valamint arra hi- 
vatkozva, hogy a kötlevélnek nem volt jogszabályi alapja. A bíróság azonban eluta- 
sította a keresetet, megállapítva, hogy a felsőoktatási törvény alapján a rektornak 
joga volt a törvények adta keretek között szabályozni a hallgatók öltözködését. 

1998 májusában a kar dékánja figyelmeztette Sahint a körlevélben foglaltak 
megsértése miatt. 1999 februárjában több hallgató demonstrációt tartott a dékán 
hivatala előtt a ruházkodási szabályok ellen, köztük volt a kérelmező is, akinek 
hallgatói státusát ezek után fél évre felfüggesztették. 

A probléma történeti hátterét a köztársaság 1923-as kikiáltása után Törökor- 
szágban lejátszódott események adták. Az akkori vezetés alkotmányba foglalt alap- 
elvvé tette a szekuláris állam gondolatát, s már ezt megelőzően — 1934-ben — tör- 
vényt hozott arról, hogy vallási öltözéket (felekezettől függetlenül) csak istentiszte- 
leti helyeken és vallási tendezvényeken lehet viselni. A fejkendővel kapcsolatos vita 

azonban csak az 1980-as években élesedett ki. Két álláspont ütközött egymással, az 
egyik szerint a fejkendő viselete kötelesség, illetőleg a vallási identitás kifejezésének 
eszköze, a másik szerint viszont a politikai iszlám szimbóluma, amely vallási tano- 
kon alapuló rezsimet akar létrehozni. 

Az állami intézményekben tanulók ruhaviseletéről ezért már 1981-ben rendel- 
kezett a török kormány. A jogszabály kifejezetten megtiltotta a fátyol viselését 
mind a hallgatók, mind a tanárok számára. 1982-ben a felsőoktatást irányító ható- 
ság a fejkendőre nézve is tilalmat állapított meg. 1988-ban a felsőoktatási törvény 
feloldotta az említett korlátozásokat, a vonatkozó rendelkezést azonban a török 
alkotmánybíróság a rákövetkező évben megsemmisítette, mivel megállapította, 
hogy az sérti a szekularizmus alapelvét, a törvény előtti egyenlőséget és a vallássza- 
badságot. A testület leszögezte, hogy a vallásszabadság nem azonosítható valamely 
vallási jelentőségű ruhadarab viselésének jogával, a vallás kinyilvánításának joga a 
közérdek alapján, a szekularizmus védelmében kotlátozható, ha kilép az egyéni 
meggyőződés szférájából. 

A török alkotmánybíróság ezen érvelése támadható azon értelmezés alapján, 
amely — logikailag helyesen — a semlegességet csupán állami kötelezettségnek tartja, 
s úgy ítéli meg, hogy az egyes egyénektől csak a tolerancia várható el!8. Ennek tük- 
rében a vallási szimbólum viselésének állami tilalma elvonja a hívők döntési lehe- 
tőségét abban a tekintetben, hogy vallásuk kinyilvánítását mellőzik-e adott esetben 
mások étzéseire tekintettel. 

A Bíróság a döntésének meghozatalakor figyelembe vette az európai államok 
hasonló tárgykörben követett gyakorlatát is, noha az elsősorban alsó- és középfokú 
oktatási intézményeket érintett. A kiterjedt vizsgálat indokolt volt, hiszen a testület 
először szembesült olyan kényes üggyel, amelyben — a felhozott érvek alapján — 
egyes egyének vallásszabadsághoz való joga másoknak a meggyőződés kinyilváni- 
tásához való jogával ütközött!9. Mivel mindkettőt a 9. Cikk védi, különösen meg- 
fontolt értékelésre volt szükség az Egyezmény és a közös európai elvárások értel- 
mezésében. Példaként metültek fel így azok a belgiumi bírósági ítéletek, amelyek 
helybenhagyták az egyes állami iskolák által saját hatáskörben bevezetett fejkendő- 
viselési tilalmat, miután úgy ítélték meg, hogy az állami oktatás semlegessége el- 
sőbbséget élvez a vallásszabadság felett. Franciaországban egy 2004-es törvény 
tiltotta meg, hogy az állami általános és középiskolák tanulói vallási kötődést nyíl- 
tan kifejező ruhadarabot vagy jelképet viseljenek. Németországban az Alkotmány- 
bíróság 2003-ban úgy határozott, hogy törvényi tilalom hiányában a tanárok hord- 
hatnak fejkendőt az iskolában, ugyanakkor megállapította azt is, hogy a tartomá- 
nyok korlátozásokat vezethetnek be ezen a téren. A Bíróság vizsgálata szerint 
ugyanakkor az Egyesült Királyságban, Hollandiában és Svájcban nincs akadálya a 
ruhadarab oktatási intézményekben való viselésének. 

A Bíróság utalt arra a korábbi gyakotlatában is megjelenő, de a Bizottság által 
kimunkált tételre, amely szerint az Egyezmény 9. Cikke nem biztosít védelmet 
minden vallási motivációjú cselekedetnek, és nem garantálja minden egyes esetben, 


hogy az érintett személy a meggyőződése által előírt magatartást követhesse a köz- 
életben. 

A testület elfogadta a kérelmező azon érvelését, hogy a történtek a vallássza- 
badság korlátozását valósították meg, noha utalt arra, hogy a Sahin ellen hozott 
fegyelmi intézkedések nem önmagában a fejkendő viseletét szankcionálták. 

A korlátozás legitim célját maga a kérelmező sem vitatta, elismerte, hogy arra a 
közrend és az állam semlegességének védelme érdekében került sor. A szükséges- 
ség tekintetében viszont eltértek az álláspontok: Sahin azzal érvelt, hogy a fejkendő 
viselésén túl semmilyen tiltakozást vagy provokációt nem valósított meg, nem tett 
a török állam alapvető elvei ellen szóló nyilatkozatot. A kérelmező idézte a Bíróság 
korábbi gyakorlatában megfogalmazott elvet is, amely szerint pluralista társada- 
lomban óhatatlanul feszültségek keletkezhetnek, az államnak azonban nem ezek 
megszüntetése és a pluralizmus eltötlése a feladata, hanem az, hogy a csopottokat 
az egymás iránti toleranciára ösztönözze. 

Sahin sérelmezte azt is, hogy a vallási jelképek viselésére vonatkozó tilalmat 
nem alkalmazták egységesen, a zsidó vallású hallgatók hordhatták ugyanis a kipát, a 
keresztények pedig a feszületet. 

Válaszában a török kormány hangsúlyozta, hogy a fejkendő viselete nem tiltott 
sem magánlakásokban, sem köztéren, ha azonban ezt lehetővé tennék közintéz- 
ményekben is, az egyet jelentene egy adott vallás számára privilégium biztosításá- 
val, ezáltal pedig a , jogrendszerek pluralitása" jönne létre, amit a Bíróság az Egyez- 
ménnyel ellentétesnek nyilvánított?. 

A Bíróság az előadottak értékelése során visszautalt a Bizottság két korábbi 
döntésére21, amelyek értelmében az államnak joga van kotlátoznia a fejkendő vise- 
lését, ha az összeegyeztethetetlen mások jogainak és szabadságainak, a közrendnek 
vagy a közbiztonságnak a védelmével. Hivatkozott a Bíróság a Bizottság azon 
megállapítására is, hogy a fejkendő hordása, mint , erőteljes külső szimbólum?" 
alkalmas lehet arra, hogy térítő hatást váltson ki, tekintettel arra is, hogy ezt a köte- 
lezettséget a Korán olyan előírása rója a nőkre, amely nehezen egyeztethető össze a 
nemek közötti egyenlőség elvével. A testület álláspontja szerint egy olyan ország- 
ban, mint Törökország, ahol a lakosság nagy többsége egy meghatározott vallást 
követ, az államnak az egyetemek vonatkozásában joga van megakadályoznia azt, 
hogy egyes fundamentalista mozgalmak nyomást fejtsenek ki azokra, akik nem 
gyakorolják vallásukat, vagy más felekezethez tartoznak. 

A Bíróság utalt arra, hogy az állam és az egyházak közötti kapcsolatokban az 
Egyezményben tészes államok széles mérlegelési jogkörrel rendelkeznek, mivel a 
helyi szervek jobban fel tudják mérni az ott fennálló feltételeket és szükségleteket. 
Különösen így van ez abban a kérdésben, hogy lehetséges-e vallási szimbólumokat 
viselni oktatási intézményekben, mivel az erre vonatkozó szabályok a nemzeti 
hagyományok alapján eltérőek az egyes országokban. 

A Bíróság mindezekből azt a következtetést vonta le, hogy az ügyben megvaló- 
sított korlátozás a nemek közötti egyenlőségből és az állam semlegességéből faka- 
dóan két legitim cél — mások jogainak és szabadságainak és a közrendnek a védel- 

me — szolgálatában állt, és annak meghozatalát kényszerítő társadalmi szükség 
indokolta, különös tekintettel arra, hogy Törökországban a fejkendő mint vallási 
szimbólum politikai jelentőségűvé vált az elmúlt években. A fentiekre alapozva a 
testület megállapította, hogy a kotlátozás elvi szempontból nézve igazolt és a köve- 
tett célokkal arányos volt, azaz Törökország nem sértette meg az Egyezmény 9. 
Cikkét. 

Vitatható azonban ez a nézet, a semlegesség — Törökország által is hivatkozott 
— követelménye alapján ugyanis akkor jár el az állam következetesen, ha nem hoz 
olyan, mindenkire kötelező rendelkezést, amely csak valamely vallásos hitelv elfo- 
gadása vagy — mint a jelen esetben — tagadása alapján igazolható22. 

A Sahin-ügyben meghozott döntés (tekintettel a nyugat-európai törvényhozási 
lépésekre és az azok alapján — valamint ellenében — induló bírósági és alkotmány- 
bírósági eljárásokra) még hosszú ideig vitákat gerjeszt az emberi jogokkal foglalko- 
zó jogászok körében. Jelen dolgozatnak nem célja a vita alapkérdésében való állás- 
foglalás, s erre a terjedelmi keretek miatt nincs is mód. Nézetem szerint azonban a 
Bíróság e határozatában alapvető kétségeket ébresztett saját korábbi pluralizmus- 
felfogásával kapcsolatban, a végső következtetés ezáltal — ha a konkrét társadalmi 
helyzet figyelembevételével érthető is — több ponton megalapozatlanná vált. 


ÖSSZEGZÉS 


Az elemzett döntések vizsgálata és összevetése azt mutatja, hogy a Bíróság az 
1999-es ügyek által meghatározott korszakhatártól kezdődően folyamatosan töre- 
kedett összhangot teremteni a vallásszabadság és más, védelemre számot tartó 
érdekek hol egymást erősítő, hol egymást gyengítő követelményei között. Ez a 
törekvése egészen a legutóbbi időkig alapjában véve sikerrel járt. 

Figyelemre méltó azonban, hogy a Bíróság egyes újabb döntései a Serif-eset 
előtti megközelítéshez látszanak visszatérni, megengedőbbek ugyanis meghatáro- 
zott korlátozások tekintetében, ha azokat az állam megfelelő módon képes igazol- 
ni. Ez önmagában még nem kifogásolható, aggasztó azonban az a tendencia, hogy 
olyan érvek is megfelelő indokul szolgálhatnak, amelyek az Egyezmény 9. Cikké- 
nek korlátozásra lehetőséget adó rendelkezésébe még áttételesen is nehezen érthe- 
tők bele (így a Leyla Sahin-eset hivatkozása az egységes európai gyakotlat hiányára, 
a hazai kormányok jobb helyzetére az ügy megítélésében, s a határozat viszonyla- 
gos közömbössége a kérelmezőknek a toleranciára és a pluralizmusra alapozott 
érvei iránt). 

A 21. század Európájában a szekularizáció, a korábbi felekezeti struktúrák 
megváltozása következtében a legtöbb esetben már nem a meggyőződésbeli eltéré- 
sek jelentik a legmeghatározóbb társadalmi törésvonalakat?5. Kérdéses azonban, 
hogy a fenti folyamatok valóban a feszültségek megszűnését idézik-e elő, vagy 
csupán új típusú konfliktusokat gerjesztenek. A kulturális sokszínűség egyfelől 
növelheti a vallási érzelmek figyelembevételének lehetőségét, másfelől viszont 


behatárolja kifejeződési lehetőségeit vallási és más meggyőződések sérelmének 
elkerülése érdekében. 

A Bíróság határozatai ebben a folyamatban sajátos szerepet töltenek be: bi- 
zonytalanságaikkal együtt is felrajzolják a vallásszabadság — egyelőre még halovány 
— kontúrjait, jelezve, hogy a formálódó egységes Európában az alapjogok biztosítá- 
sa nem minden esetben a hosszú ideje kialakult dogmatikai modelleket fogja kö- 
vetni, hanem sok szempontot figyelembe vevő métlegelés eredménye lesz. Ennek 
során nem elképzelhetetlen az sem, hogy az államérdeknek háttérbe kell húzódnia 
az egyes személyek alapvető jogainak érvényesüléséért (akár az állami célok szem- 
pontjából legfontosabb területeken is). Megeshet azonban az is, hogy korábban 
érinthetetlennek tűnő emberi jogok kényszerülnek bizonyos korlátozást elszen- 
vedni legitimnek tekintett államcélok megvalósítása érdekében. 

Hogy a két lehetőség közül melyik válik majd hangsúlyossá, ezt csak a követke- 
ző évek joggyakotlata döntheti majd el. A vallásszabadság kiteljesítését szolgáló 
intézkedések és az elkerülhetetlen korlátozások egyensúlyának megteremtése ter- 
mészetesen jogos kívánalom. Ennek elismerése mellett sem hallgathatom el azon- 
ban abbéli reményemet, hogy a Serif-esetből kifejlődött , tolerancia és pluralizmus?" 
paradigma négyéves , uralma" nem pusztán időleges kitérő volt a Bíróság működé- 
sében. 

